वक्त, कलम और बुद्धि का बोझ! - Naya India
साथ ही नया इंडिया का एप अपने मोबाइल पर डाउनलोड करे वक्त, कलम और बुद्धि का बोझ!
http://www.nayaindia.com/hsvyas-column/naya-india-news-paper-anniversary-hari-shankar-vyas-column-hindu-nation-629490.html
BY: हरि शंकर व्यास [Edited By : नया इंडिया टीम	] Publish Date: May 15th, 2017 7:45 pm Updated Date: May 18 th, 2017 at 7:22 am, ठीक सात साल पहले नया इंडिया अंकुरित हुआ। हिसाब से मेरे लिए आज खुशी का, संतोष का दिन होना चाहिए। पर वक्त, कलम और बुद्धि का आज जो बोझ है उसने यह यक्ष प्रश्न खड़ा किया है कि हम हिंदुओं का क्यों कर सरस्वती से वैर है? बुद्धि क्यों कर श्रीहीन है और लक्ष्मीजी की मृगमरीचिका ही क्यों श्रीवान है?
बतौर हिंदू और बतौर हिंदू राष्ट्रवादी मेरा मानना है कि हम गुलाम इसलिए रहे, निर्बल, भूखे, नंगे और अप्रतिस्पर्धी इसलिए रहे क्योंकि यह आदि धर्म तब सरस्वती को, ज्ञान को, बुद्धि को भुला बैठा जब बाकी सभ्यताओं ने उसे अपनाया। गुलामी का हिंदू कालखंड उस पौराणिक चकल्लस से शुरू हुआ जब हमने सिंहासन को, राजा को भगवान विष्णु का अवतार बनाया। जब हम हिंदू अवतारों से जीने लगे। हिंदू जब नकली बाहुबलियों में जीने लगा। वेद, ज्ञान परंपरा, विचार खत्म हुए और चकल्लस शुरू हुई। तभी हम ऐसा मनोविश्व बनाते गए, जिसमें बुद्धि को, चेतना को खूंटे पर टांग कर हम हारते गए, गुलाम होते गए, और हर तरह की तलवार, तानाशाही में ‘कोई नृप हो हमे का हानी’ की गुलामी, पलायनवादी, और भक्तीकालीन युक्ति में नियति मान बैठे।
सचमुच मुझे एक मायने में बाहुबली फिल्म हिंदू मनोविश्व की प्रतिध्वनि समझ आई है। एक तरफ हम कालातीत सोने की चिड़िया के सपने में जीते हैं, लक्ष्मीजी में, चकाचौंध में सर्वजन खोया होता है तो दूसरी और उसे पाने के लिए वह बाहुबली आराध्य होता है जो बार-बार अवतार लेगा। हमारा उद्धार, कल्याण करेगा और हिंदू सभ्यता-संस्कृति को विश्व सिरमौर बना कर हमें गौरवान्वित बनाएगा!
जब ऐसा है तो विचार, बुद्धि में प्राण वायु सुखाना भला कौनसी अक्लमंदी है? इस कॉलम को लिखने से पहले मैंने डॉक्टर वैदिक से पूछा आप और हम क्यों खबर, घटना, देश, विश्व पर सोचते हैं? वे दस तरह के तर्क देने लगे, जिसका लब्बोलुआब मुझे समझ आया कि वक्त का अंकन सरस्वती से होता है। वक्त विचार को, बुद्धि को याद करेगा। अब वैदिक साहब आत्ममुग्धता में भी कुछ जीते हैं। मैंने कहा ये बातें शेष सभ्यताओं के लिए मतलब रखती हैं और तभी पश्चिमी सभ्यता में डॉलर से पहले हार्वर्ड, ऑक्सफोर्ड, कैंब्रिज, ज्ञान-विज्ञान, बौद्धिक निर्भीकता, सत्यशोधन है जबकि अपने यहा पिछले डेढ़ सौ सालों के तमाम देशी विचारकों ने भी जो लिखा वह विस्मृत है।
सोचें, इतिहास की स्थायी ग्रंथी हिंदू बनाम मुस्लिम पर भी महर्षि दयानंद, रविंद्रनाथ टैगोर, सावरकर, अरविंद आदि ने क्या खूब लिखा है लेकिन उसे समझना, अपनाना तो दूर क्या उसे हिंदुओं ने सुना भी है? नहीं! हम हिंदुओं का जीना अपने काल्पनिक मनोविश्व में है। बाहुबली के सिनेमा में है। हम इतिहास निरपेक्ष हैं। सरस्वती निरपेक्ष हैं। बुद्धि निरपेक्ष हैं। हर युग में, हर वक्त में हम अपना एक बाहुबली बना लेते हैं और उसकी भक्ति करते हुए, उसके बाहुबल से भारत को सोने की चिड़िया बनता देखते हैं।
पंडित नेहरू के वक्त यहीं स्थिति थी और आज नरेंद्र मोदी के वक्त भी वहीं स्थिति है। तब जवाहर लाल नेहरू बाहुबली थे, जिन्होंने गांधी के, हिंदुओं के मनोविश्व का रामराज्य बनवाया। समाजवाद बनवाया। विकास के भाखड़ा बनवाए। पाकिस्तान, चीन से सबका साथ- सबका विकास किया। दुनिया में भारत की निर्गुट डुगडुगी बजवाई। वैसे ही आज नरेंद्र मोदी संघ के मनोविश्व का हिंदू राष्ट्र बना रहे हैं। सबका साथ-सबका विकास कर रहे हैं। दुनिया में डुगडुगी बजा रहे हैं। जैसे नेहरू के भारत में सरस्वती, बुद्धि वर्जित थी, भांड-चारण से आइडिया ऑफ नेहरू बन रहा था, लोकतंत्र का खानदानी राजशाहीकरण, एकाधिकारी तानाशाही का जुनून बना हुआ था, उसकी जो फर्जी चकल्लस थी वहीं आज भी है। आज फिर एक बाहुबली से सवा सौ करोड़ लोगों का देश चिन्हित है।
तब इस मनोविश्व में बुद्धि का क्या काम? मेरे लिए ‘बाहुबली’ फिल्म देखना उत्प्रेरक है। याद हो आया नीरद सी चौधरी का नाम। इस बंगाली गुरू में नेहरू की अंधभक्ति देख इतनी वितृष्णा पैदा हुई कि भारत छोड़ लंदन के ऑक्सफोर्ड विश्वविद्यालय में जा बसा। भारत की तासीर को समझने के उनके बौद्धिक अनुष्ठान, उनकी सरस्वती पूजा से अंकुरित किताब का नाम है – द कांटिनेंट ऑफ सरसी। जाहिर है उन्हें भारत एक ऐसा महाद्वीप समझ आया जो यूनानी कथा की जादूगरनी सरसी की याद कराता है। सरसी खूबसूरत द्वीप, उसके विशाल महल में रहती थी। वह ऐसी जड़ी-बूटियां और जंतर-मंतर जानती थी, जिससे वह आदमी को सूअर बना देती। एक दफा यूनानी महाकाव्यों का नायक ओडिसियस तूफान से बचने की कोशिश में इस द्वीप के किनारे पहुंच गया। उसने द्वीप की पहाड़ी से धुंआ निकलते देखा तो इंसानों की बस्ती समझ आई। उसने अपने साथियों को खबर, जानकारी लेने भेजा।
पंडित नेहरू के वक्त यहीं स्थिति थी और आज नरेंद्र मोदी के वक्त भी वहीं स्थिति है। तब जवाहर लाल नेहरू बाहुबली थे, जिन्होंने गांधी के, हिंदुओं के मनोविश्व का रामराज्य बनवाया। समाजवाद बनवाया। विकास के भाखड़ा बनवाए। पाकिस्तान, चीन से सबका साथ- सबका विकास किया। दुनिया में भारत की निर्गुट डुगडुगी बजवाई। वैसे ही आज नरेंद्र मोदी संघ के मनोविश्व का हिंदू राष्ट्र बना रहे हैं। सबका साथ-सबका विकास कर रहे हैं। दुनिया में डुगडुगी बजा रहे हैं।
वे गए और उन्हें पहाड़ी पर एक सुंदर संगमरमर का महल मिला। उसकी रक्षा पालतू शेर, और भेड़िए कर रहे थे। उन्होंने कुत्तों की तरह दुम हिला कर इन लोगों का स्वागत किया। महल में जाने के लिए कहा। दल के नेता को कुछ शक हुआ। वह बाहर रहा और बाकी लोग महल में गए। जो गए उन्हें महल की देवी याकि सरसी ने जड़ी-बूटी, जंतर-मंतर किया भोजन करवाया। नतीजतन ये लोग हकीकत भूल गए। अपना देश भूल गए और सब दुम हिलाने लगे। फिर उसने अपने जादू का डंडा घूमाया और वे सभी सूअर, लंगूर बन गए। इस बात को बाहर खड़े व्यक्ति ने समझा और उसने यह खौफनाक समाचार ओडिसियस को दिया। वह महल में गया उसने जादू –मंतर वाला भोजन किया मगर उसे क्योंकि वरदान प्राप्त था इसलिए उस पर असर नहीं हुआ। सरसी जादूगरनी उससे प्रभावित हुई और उसने तब सूअरों, लंगूरों को वापिस आदमी बनाया।
ग्रीक पुराण से नीरद चौधरी की इस व्याख्या में 1960 के आसपास के भारत में नेहरू के सरसी जादू-मंतर से बाहर निकलने की ओडिसियस कामना का तत्व था। इस पूरे किस्से में मतलब वाली बात मैं यह बूझता हूं कि हम हिंदुओं के मनोविश्व को अंग्रेजों ने समझा और उन्होंने उस माफिक एक ऐसा सिस्टम बनवाया कि हम सरसी के, सत्ता के, सिंहसान बत्तीसी के स्थायी रूप से गुलाम हैं। सत्ता हमारी बुद्धि, हमारी निडरता, निर्भीकता को अनिवार्यतः सूअर, लंगूर बना देगी। हम पूरी तरह बाहुबली पर निर्भर होंगे। जब बाहुबली है तो बुद्धिबलियों का क्या मतलब! इन्हें या तो होना नहीं चाहिए या सुअर, लंगूर, भांड, चारण, भक्त में परिवर्तित दुम हिलाते हुए होना चाहिए।
मैं कहा से कहां चला गया और क्या से क्या लिख दिया! यही बुद्धि की, कलम की, वक्त की समस्या है। इसी के बोझ से मैं सोचता हू कि क्यों न लिखना बंद करें। अखबार छापना बंद करें। बुद्धि रखना, सोचना पाप है, श्राप है बोझ ढोने का। जब नेहरू बाहुबली थे तब नीरद चौधरी उन्हें बुद्धि के आईने में जांचते थे। मैंने कांग्रेस के वक्त कलम पकड़ी तो इंदिरा, कांग्रेस पर जा पहुंचता था और अब नरेंद्र मोदी बाहुबली हैं तो उनके आगे बुद्धि, तर्क भिड़ाता हूं।
सोचें, कितना भारी बोझ होगा यह! एक अवतारी बाहुबली और पूरे देश, कौम के मनोविश्व के बीच एक स्वतंत्र आईना लिए हुए होना प्राणवायु को कितना खा रहा होगा, इसे आप कल्पना में भी नहीं बूझ सकते। फिर भी डॉक्टर वैदिक ने यह बात ठीक कही कि आईने से इतिहास अंकित होता है। सो, आज 16 मई को नया इंडिया की सालगिरह और मेरी कलम के आगे आईने को पकड़े रहने का विकल्प भी बैचेन बनाता है तो तुलसीदासजी का यह कह जाना भी गले नहीं उतर रहा कि – मूंदहू आंख कतहूं कछु नाही! मतलब बुद्धि को, नया इंडिया को ओडिसियस के आने तक फ्रीजर में रख दे!
बहरहाल शुभेच्छुओं, सुधी पाठकों और साथीजनों को बहुत धन्यवाद बुद्धि, बेबाकी के इस दीये और बाती को टिमटिमाए रखने के लिए!
Tags: # हिंदू राष्ट्र, #hari shankar vyas column, #hindi news analysis, #Indian news analysis, #Political News In Hindi, #अपन तो कहेगें, #खासखबर, #हरि शंकर व्यास, anniversary, hindu, hindu nation, narendra modi, naya india, News Paper, पंडित नेहरू, मुस्लिम 639 Views
कॉमेंट्स (4)	Abhijit Tiwary May 15, 2017 at 11:54 pm
आपके कॉलम की प्रतिदिन प्रतीक्षा रहती है ! आपने जिस तरह से हमारे इतिहास , हमारी मजबूती और कमज़ोरी ,हमारी तासीर एवं हिन्दुओं की दुखती नब्ज़ को परखा,जाना-पहचाना और आलोचना की है , वैसा किसी भी दक्षिणपंथी बुद्धिजीवी ने करने की कोशिश नहीं की है ! आज सत्ता-लोलुप पत्रकार जिन पर भाजपा इठलाती है , वो कल तक मोदी और भाजपा को पानी पी-पी के कोसते थे ! ये सब बरसाती मेढक हैं जिनसे सावधान रहना चाहिए ! आपकी कॉलम ने समाज और राजनीति को देखने-समझने की एक अलग दृष्टि विकसित की है ! नया इंडिया को मैंने बुकमार्क कर रखा है और रोजाना पढता हु !
पर आपके सेंट्रल हॉल प्रोग्राम को बहुत मिस करता हु ! आपसे अनुरोध है आप एक वीडियो चैनल भी यूट्यूब पर शरू करे जिससे आपके साक्षात् दर्शन हो और आपके तार्किक ओजपूर्ण वाणी में विश्लेषण सुनने का मौका मिले !
हरि शंकर व्यास Post authorMay 16, 2017 at 3:56 am
घन्यवाद- वह सब जुलाई से शुरू होगा।
Anurag Bhardwaj May 16, 2017 at 2:47 am
दिल से बहुत बहुत बधाई!!!
‘कोउ नृप हो हमे का हानी’ और राजा को अवतार मानना तो अंतर्विरोध प्रतीत होता है। विकेंद्रिकीकृत व्यवस्था में गाँव को ही दुनिया बनाना भी एक विचार हो सकता है।
शंकर May 16, 2017 at 4:39 am
वैसे, विवेकानन्द, श्रीअरविन्द, टैगोर के लिखते-बोलते समय भी स्थिति अधिक भिन्न नहीं थी। यदि उन्हें विदेशियों ने महत्व न दिया होता, तो उनका नाम भी देशवासियों ने वैसे ही याद न रखा होता जैसे श्रद्धानन्द, अनिर्बन, निराला, अज्ञेय या राम स्वरूप जैसे अनेक मनीषियों का नहीं सुना है।
सो, बंधुवर, आप की स्थिति उन जैसी ही है। अतः चाहें तो आप अपने आप को उसी उँची लीग में मान सकते हैं… कर्म करना ही अपने हाथ है। फल विधि हाथ। जिस तुलसीदास को आपने याद किया, उन्होंने तब के बादशाह को नाम का भी महत्व नहीं दिया, अपना काम करते रहे।
परिणाम अनेक तत्वों के संयोग से घटित होता है। इसीलिए उस की इच्छा न रखने का कृष्णादेश है। फिर, यह तो कलियुग है।
अंततः देश-समाज की आयु में पाँच-सात सौ साल कुछ नहीं होते। इसलिए जो तमस भारत पर सदियों से तारी है, उसे सात वर्ष में बदलते देखना चाहते हैं आप?
मंगलकामनाएं!